दण्डामि माड़िया विश्वास के अनुसार स्तम्भ मानव काया का घोंसला है और स्तम्भ के ऊपर बैठी चिड़िया मानव का जीव रूप है। त्रिशुल महादेव का प्रतीक है, जिसे स्तम्भ के शीर्ष पर लगाने से उनका आशीर्वाद मृतक व्यक्ति पर सदैव बना रहता है। आदिवासियों का विश्वास है कि यदि स्मृति स्तम्भ को दीमक चाट ले तो समझना चाहिए कि मृतक की आत्मा को मोक्ष हो गया। यदि पूरी तरह नष्ट हो जाए तो मृतक की आत्मा स्वर्ग चली गई है। जिस बीत, स्तम्भ या मट्ठ पर लाल, हरा-नीला या अन्य कोई कपड़ा लपेटा जाता है, वह गायता का स्मृति स्तंभ होता है। आदिवासी पुजारी गायता बस्तर के आदिवासियों का सम्मानित व्यक्ति है।